《挽李左藏》
宋代·许月卿

少年谓子气横秋，壮已边城汗漫游。
筮仕弗如归亦好，读书未漫死方休。
半生懒意琴三叠，千古诗情土一丘。
月落锡林烟雾冷，松风无籁自飕飕。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。